ରଶ୍ମି ବଂଶଲ ଜଣେ ଭାରତୀୟ କାଳ୍ପନିକ ପୁସ୍ତକ ଲେଖିକା, ଉଦ୍ୟୋଗପତି ଏବଂ ଯୁବ ବିଶେଷଜ୍ଞ । ୨୦୧୭ ମସିହା ଭିତରେ ସେ ୮ଟି ପୁସ୍ତକ ରଚନା କରିଥିଲେ । ତାଙ୍କର ପୁସ୍ତକ ରଚନା ମୁଖ୍ୟତଃ ବ୍ୟବସାୟ ଉପରେ ଆଧାରିତ । ତାଙ୍କର ପ୍ରଥମ ବ‌ହି ଥିଲା ଷ୍ଟେ ହଙ୍ଗ୍ରି ଷ୍ଟ ଫୁଲିସ୍ । ଏହି ବ‌ହିଟି ୨୫ ଜଣ ବ୍ୟବସାୟ ପ୍ରଶାସନ ଉଦ୍ୟୋଗପତିଙ୍କ ଉପରେ ପର୍ଯ୍ୟବସିତ ଥିଲା । ଏହି ପୁସ୍ତକଟି ୫ ଲକ୍ଷରୁ ଅଧିକ ବିକ୍ରି ହୋଇଥିଲା, ଯାହାକି ଭାରତୀୟ ପୁସ୍ତକ ଭାବରେ ବ‌ହୁତ ବିକ୍ରି ହୋଇଥିବା ବ‌ହିମାନଙ୍କ ମଧ୍ୟରେ ସ୍ଥାନିତ ହୋଇଥିଲା । ତାଙ୍କର ବ‌ହିଗୁଡ଼ିକ ୱେଷ୍ଟଲାଣ୍ଡ ପ୍ରକାଶନ ସଂସ୍ଥାଦ୍ୱାରା ହିଁ ପ୍ରକାଶ ପାଉଛି । ପ୍ରାରମ୍ଭିଜ ଜୀବନ ଏବଂ ଶିକ୍ଷା ରଶ୍ମିଙ୍କର ପିତା ଦକ୍ଷିଣ ମୁମ୍ବାଇରେ ଟାଟା ଇନିଷ୍ଟିଚିଉଟ୍ ଅଫ୍ ଫଣ୍ଡମେଣ୍ଟାଲ ରିସର୍ଚ୍ଚ ସଂସ୍ଥାରେ ଜଣେ ଆଷ୍ଟ୍ରୋ-ଫିଜିସିଷ୍ଟ  (ସୌରମଣ୍ଡଳ ଭୌତିକ ବିଜ୍ଞାନୀ) ଭାବରେ କାର୍ଯ୍ୟ କରୁଥିଲେ  । ସେ ସେଠାରେ ହିଁ ପିଲାବେଳୁ ରହିଆସିଥିଲେ ଏବଂ ତାଙ୍କର ବାଲ୍ୟକାଳ ସେଠାରେ କଟିଥିଲା । ସେ କୋଲାବାର ସେଣ୍ଟ ଜୋସେଫ୍ ହାଇସ୍କୁଲରେ ତାଙ୍କର ପଢ଼ା ଆରମ୍ଭ କରିଥିଲେ ଏବଂ ସେଠାରୁ ଉତ୍ତୀର୍ଣ୍ଣ ହେବା ପରେ ସେ ମୁମ୍ବାଇ ବିଶ୍ୱବିଦ୍ୟାଳୟ ଅଧିନରେ ଥିବା ସୋଫିଆ ମହିଳା ମହାବିଦ୍ୟାଳୟ  (ସୋଫିଆ କେଲଜ୍ ଫର୍ ଓମେନ୍)ରେ ଯୋଗଦେଇଥିଲେ  । ଏହାପରେ ସେ ୧୯୯୩ ମସିହାରେ ଅହମଦାବାଦର ଭାରତୀୟ ପ୍ରବନ୍ଧନ ସଂସ୍ଥାନ  ଇଣ୍ଡିଆନ ଇନିଷ୍ଟିଚିଉଟ୍ ଅଫ୍ ମ୍ୟାନେଜ୍‌ମେଣ୍ଟ, ଅହମଦାବାଦ ରେ ତାଙ୍କର ଏମ୍.ବି.ଏ ପାଇଁ ଯୋଗ ଦେଇଥିଲେ । ପତ୍ରପତ୍ରିକାରେ କାମ ଅହମଦାବାଦର ଭାରତୀୟ ପ୍ରବନ୍ଧନ ସଂସ୍ଥାନରୁ ସ୍ନାତକ ହାସଲ ପରେ ରଶ୍ମି ପ୍ରଥମେ ଭାରତୀୟ ଖବରକାଗଜ ସଂସ୍ଥା ଟାଇମସ୍ ଅଫ୍ ଇଣ୍ଡିଆରେ ବିଜ୍ଞାପନ ପରିଚାଳିକା ଭାବରେ କାର୍ଯ୍ୟ କରିଥିଲେ । ଏହାପରେ ସେ ଦ ଇନ୍‌ଡିପେଣ୍ଡେଣ୍ଟ୍ ପାଇଁ ଗୋଟିଏ ଯୁବ ପୃଷ୍ଠା ତିଆରି କରିବା ପରେ ଏକ ଯୁବପତ୍ରିକା ପ୍ରତିଷ୍ଠା କରିଥିଲେ । ଏହି ପତ୍ରିକାଟି ହେଉଛି ଜଷ୍ଟ ଏନାଦର୍ ମାଗାଜିନ୍   । ଏହ ପତ୍ରିକାଟିର ପ୍ରତିଷ୍ଠା ସେ ତାଙ୍କର ପତି ଯତୀନ ବଂଶଲଙ୍କ ସ‌ହ ମିଶି କରିଥିଲେ । ଲେଖିକା ଜୀବନ ୨୦୦୮ ମସିହାରେ ରଶ୍ମିଙ୍କର ପ୍ରଥମ ବ‌ହି ପ୍ରକାଶିତ ହୋଇଥିଲା । ଷ୍ଟେ ହଙ୍ଗ୍ରୀ ଷ୍ଟେ ଫୁଲିସ୍ ଶୀର୍ଷକରେ ଏହି ବ‌ହିଟିକୁ ଲେଖିବାକୁ ତାଙ୍କର ଆଇ.ଆଇ.ଏମ୍, ଅହମଦାବାଦର ଶିକ୍ଷକ ରାକେଶ ବସନ୍ତ ତାଙ୍କୁ ଉପଦେଶ ଦେଇଥିଲେ । ସେ ସେହି ସଂସ୍ଥାରୁ ସ୍ନାତକ ହାସଲ କରି ନିଜର ଉଦ୍ୟୋଗ ଆରମ୍ଭ କରିଥିବା ୨୫ ଜଣ ପୂରାତନ ଛାତ୍ରଙ୍କ ଉପରେ ସେହି ପୁସ୍ତକଟି ସେ ରଚନା କରିଥିଲେ । ଏହି ବ‌ହିଟି ପ୍ରଥମ ୧୦ ମାସ ମଧ୍ୟରେ ୧,୦୦,୦୦୦ରୁ ଅଧିକ ଖଣ୍ଡ ବିକ୍ରି ହୋଇ ସଫଳ ଘୋଷିତ ହୋଇଥିଲା । ଏହାପରେ ଧୀରେ ଧୀରେ ଏହି ବ‌ହିଟି ବ‌ହୁତ ଭାବରେ ବିକ୍ରି ହୋଇଥିଲା ଏବଂ ପାଖାପାଖି ୩,୫୦,୦୦୦ରୁ ଅଧିକ ବ‌ହି ବିକ୍ରି ହୋଇଥିଲା । ୨୦୧୭ ସୁଦ୍ଧା ଏହି ବ‌ହିଟି ୫ଲକ୍ଷରୁ ଅଧିକ ବିକ୍ରି ହୋଇଥିଲା । ଏହାପରେ ତାଙ୍କର ୨ୟ ବ‌ହି ୨୦୧୦ରେ ଆସିଥିଲା । କନେକ୍ଟ ଦ ଡଟ୍‌ସ୍ ଶୀର୍ଷକରେ ଏହି ବ‌ହିଟିରେ ସେ ବ୍ୟବସାୟିକ ସ୍ନାତକ ବିନା ସଫଳ ହୋଇଥିବା କିଛି ବ୍ୟବସାୟିଙ୍କର ଉନ୍ନତୀ ଏବଂ ପ୍ରଗତି ବିଷୟରେ ବର୍ଣ୍ଣନା କରିଥିଲେ । ଏହି ବ‌ହିଟି ତାଙ୍କର ବ‌ହିମାନଙ୍କ ଭିତରେ ସବୁଠାରୁ ଅଧିକ ବିକ୍ରି ହୋଇଥିଲା । ଏହପରେ ୨୦୧୧ରେ ତାଙ୍କର ୩ୟ ପୁସ୍ତକ ଆଇ ହାଭ୍ ଅ ଡ୍ରିମ୍ ପ୍ରକାଶିତ ହୋଇଥିଲା । ଏହି ବ‌ହିଟିରେ ସେ ମୁଖ୍ୟତଃ ସାମାଜିକ ଉଦ୍ୟୋଗପତିଙ୍କ ବିଷୟରେ ବର୍ଣ୍ଣନା କରିଥିଲେ । ସେ ଏହି ବ‌ହିଟିରେ ଇଂରାଜୀ ଏବଂ ହିନ୍ଦୀ ମିଶ୍ରିତ କରି ଲେଖିଥିଲେ, ଯାହାକୁ ହିଂରାଜୀ ବା ହିଂଲିସ୍ ବୋଲି ସମ୍ବୋଧନ କରାଯାଇଥାଏ । ସେ ତାଙ୍କର ବ୍ଯକ୍ତିତ୍ୱକୁ ଆହୁରି ବାସ୍ତବାଦୀ ବା ଯଥାର୍ଥବାଦୀ କରିବା ପାଇଁ ଏହିଭଳି ପଦକ୍ଷେପ ନେଇଥିଲେ । ଦ ନିୟୁ ୟର୍କ ଟାଇମ୍‌ସ୍‌ର ସମ୍ବାଦ‌ଦାତା ହାଇଥର୍ ଟିମ୍‌ସନ୍‌ଙ୍କ ସ‌ହ ଏକ ସାକ୍ଷାତକାର ସମୟରେ ରଶ୍ମି ତାଙ୍କ ପୁସ୍ତକରେ ଏହି ହିଂରାଜୀ ବ୍ୟବ‌ହାରକୁ ବର୍ଣ୍ଣନା କରି କ‌ହିଥିଲେ,  "ଏହି ଭଳି ଶବ୍ଦ ଭାରତୀୟକୁ ନିଜ ସ ‌ହ ଯୋଡ଼ିବାରେ ଅଧିକ ସାହାଯ୍ୟ କରେ, ସେମାନେ ବ‌ହିଟି ପଢ଼ିବାବେଳେ ସେଠାରେ ନିଜକୁ ହିଁ ସେହି ରୂପରେ ଦେଖିଥାନ୍ତି । ତେଣୁ ସେ ସାଧାରଣ ଲୋକଙ୍କର ସ୍ୱର ଭାବରେ ଏହାକୁ ରଚନା କରି ଅଧିକ ବାସ୍ତବଧର୍ମୀ କରିବାରେ ନିଷ୍ପତ୍ତି ନେଇଥିଲେ ।" ଏହପରେ ୨୦୧୨ରେ ତାଙ୍କର ଚତୁର୍ଥ ପୁସ୍ତକ ପୋର୍ ଲିଟିଲ୍ ରିଚ୍ ସ୍ଲମ ପ୍ରକାଶିତ ହୋଇଥିଲା । ପରବର୍ତ୍ତୀ ସମୟରେ ୨୦୧୩ରେ ଫଲୋ ଏଭ୍‌ରି ରେନ୍‌ବୋ, ୨୦୧୪ରେ ଟେକ୍ ମି ହୋମ୍, ୨୦୧୫ରେ ଆରିସ୍ ଏୱେକ୍, ୨୦୧୭ରେ ଗଡ୍‌ସ୍ ଓନ୍ କିଚେନ୍ ଆଦି ପୁସ୍ତକ ପ୍ରକାଶିତ ହୋଇଥିଲା । ତାଙ୍କର ଏହି ସବୁ ପୁସ୍ତକଗୁଡ଼ିକରେ ସେ ଉଦ୍ୟୋଗ ଏବଂ ଉଦ୍ୟୋଗପତିଙ୍କର ସଫଳତା ଉପରେ ନେବାକୁ ଥିବା କିଛି ଜରୁରୀ ଏବଂ ଅତ୍ୟାବଶ୍ୟକୀୟ ସ୍ଥଳ ଉପରେ ଉପଦେଶମାନ ବର୍ଣ୍ଣନା କରିଥିଲେ । ସେ ତାଙ୍କ ବ‌ହିମାନଙ୍କରେ ମୁଖ୍ୟତଃ ଅଶାଠୁ ଅଧିକ ସଫଳତା ପାଇଁ ଉଚ୍ଚରେ ଥିବା ଉଦ୍ୟୋଗପତିଙ୍କୁ ହିଁ ସ୍ଥାନିତ କରିଥାନ୍ତି ଏବଂ ସେହିଭଳି ସ୍ତରରେ ପ‌ହ‌ଞ୍ଚିବାକୁ ହେଲେ କେମିତି ଛୋଟଛୋଟ ବିଷୟକୁ ନିରିକ୍ଷଣ କରି ଧ୍ୟାନ ଦେବାକୁ ହୋଇଥାଏ, ସେହି ବିଷୟରେ ହିଁ ଦର୍ଶାଇଥାନ୍ତି । ରଶ୍ମିଙ୍କର ପ୍ରତ୍ୟେକ ବ‌ହି ୱେଷ୍ଟଲାଣ୍ଡ ପ୍ରକାଶନ ସଂସ୍ଥା ହିଁ ଏବେଯାଏଁ ପ୍ରକାଶ କରିଆସିଛି ।